۱۴۴۶-۴-۵ تاریخ نشر شوی خبرونه نیمروز ‏د افغانی سرې میاشتې له لوری نن د ربیع الآخر د میاشتې پر ۵مه، د نیمروز ولایت د مرکز اړوند د قلعه محمد لېسې یو شمېر زده کوونکو ته د جلب او جذب په موخه نشراتی غونډه ترسره شوه. غونډه کې ګډونوالو ته د سرې میاشتې تاریخچه، نښان، اصول، فعالیتونه او بشرپاله خدمتونه په مفصله توګه شرحه شول. مرکزی ریاست ‏د افغانی سرې میاشتې سرپرست عمومی رئیس په افغانستان کې د نړیوال فدراسیون له مسئول سره وکتل. نن سه شنبه د ربیع الآخر د میاشتې پر ۵ مه، د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور او د نوموړی مرستیال ښاغلی حافظ عزیز الرحمن په افغانستان کې د نړیوال فدراسیون له مسئول ښاغلی نېسېفور مګېنډی او د نوموړی له نوی ګمارل شوی مرستیال ښاغلی احمد سلیمانی سره د دې خیریه ملی ټولنې له لوری د روانو او نویو پروژو د مالی ملاتړ او نړیوال فدراسیون ته د نورو ملی ټولنو له لوری د سپارل شویو نغدی مرستو په تړاو ناسته وکړه. ناسته کې د افغانی سرې میاشتې سرپرست عمومی رئیس، ښاغلی احمد سلیمانی ته په نوې دنده کې د ښه خدمت او کامیابۍ هیله څرګنده کړه او زیاته یې کړه چې د افغانستان اسلامی امارت د مشرتابه له لوری افغانی سره میاشت د غورځنګ د اووه ګونو بنسټیزو اصولو په پام کې نیولو سره ټولو دولتی ادارو ته د یوې خپلواکې ملی ټولنې په توګه ور وپېژندل شوې او هېڅ څوک یې په چارو کې لاسوهنه نه کوی. ورپسې په افغانستان کې د نړیوال فدراسیون مسئول د افغانی سرې میاشتې پر فعالیتونو خوښی وښوده او د مرستو د دوام ژمنه یې وکړه، نوموړی وویل: " د سنګاپور هېواد له سره صلیب سره د شوې هوکړې له مخې یاد هېواد د سوری زړه ناروغانو د درملنې او چک ډیمونو د جوړونې په برخه کې یو سل او اویا زره ډالر ( ١٧٠٠٠٠) نغدی مرسته او همدا ډول د برتانیې هېواد د سره صلیب له لوری د سوری زړه د ناروغانو لپاره دوه سوه زره ډالر (٢٠٠٠٠٠) موږ ته راسپارل شوی، چې نږدې ورځو کې به افغانی سرې میاشتې ته په واک کې ورکړل شی." مرکزی ریاست ‏نن د ربیع الآخر د میاشتې پر ۵ مه، د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور او د هغه د مرستیال ښاغلی حافظ عزیز الرحمن په شتون کې د مرستون اړوند د بې سرپرسته کونډو د ځان بسیاینې په موخه ۱۴ قلمه د خیاطۍ اړوند توکو قرارداد د یوې شفافې داوطلبۍ له لارې د کم قېمت وړاندې کوونکی شرکت ته ورکړ شو. یادې داوطلبۍ کې ۴ شرکتونو ګډون درلود؛ چې له ډلې یې د لایق نیازی سوداګریز او لوژستیکی شرکت د کم قېمت وړاندې کولو او داوطلبۍ کې د ټاکل شویو شرایطو په پوره کولو سره ګټونکی شرکت اعلان شو. مرکزی ریاست ‏نن سه شنبه د ربیع الآخر د میاشتې پر ۵ مه، د افغانی سرې میاشتې اړوند د ځوانانو او رضاکارانو د ریاست په هڅو ۳۵ تنه نوی رضاکاران په پنځه ورځنی روزنیز ورکشاپ کې د زده کړو تر بشپړولو وروسته ټولنې ته د خدمت لپاره وړاندې شول. یادو رضاکارانو له افغانی سرې میاشتې سره د بشرپالو خدماتو په برخه کې د هر ډول همکارۍ ډاډ څرګند کړ. مرکزی ریاست ‏نن د ربیع الآخر د میاشتې پر ۵ مه، د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور او د نوموړی د مرستیال ښاغلی حافظ عزیز الرحمن په شتون کې ددې خیریه ملی ټولنې د ساتنې او خوندیتوب ریاست د کارکوونکو لپاره د ۱۱ قلمه البسې قرارداد د یوې شفافې داوطلبۍ له لارې د کم قېمت وړاندې کوونکی شرکت ته ورکړ شو. یادې داوطلبۍ کې ۴ شرکتونو ګډون درلود؛ چې له ډلې یې د صمیم قاسمی سوداګریز او لوژستیکی شرکت د کم قېمت وړاندې کولو او داوطلبۍ کې د ټاکل شویو شرایطو په پوره کولو سره ګټونکی شرکت اعلان شو.